RESOLUCIÓN do 15 de xullo de 2008 pola que se procede á segunda convocatoria para o exercicio 2008, en réxime de concorrencia competitiva, de determinadas liñas de axuda do Igape.
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 24/07/2008

Mediante Resolución do 12 de marzo de 2008 publicouse a nova redacción das bases reguladoras dos incentivos económicos e das bases reguladoras dos procedementos de tramitación das liñas de axuda o Igape (DOG nº 55, do 18 de marzo de 2008).
Estas bases prevén que as convocatorias de axudas, que conterán en todo caso o prazo de presentación de solicitudes e os créditos asignados a elas, serán aprobadas mediante resolución do director xeral do Igape e publicadas no Diario Oficial de Galicia.
As solicitudes tramitaranse segundo o establecido no capítulo I das bases reguladoras dos procedementos de tramitación das liñas de axuda do Igape, publicadas mediante a antedita Resolución do 12 de marzo de 2008 (DOG nº 55, do 18 de marzo de 2008).
Na súa virtude e de conformidade coas facultades que teño conferidas,
RESOLVO:
Primeiro.-Convócanse en réxime de concorrencia competitiva as seguintes liñas de axuda da base reguladora de apoios a proxectos colaborativos de carácter empresarial, publicada mediante Resolución do 12 de marzo de 2008 (DOG nº 55, do 18 de marzo), cuxo prazo de presentación de solicitudes se abrirá ao día seguinte da súa publicación no Diario Oficial de Galicia; no caso de coincidir en sábado ou día inhábil en Santiago de Compostela, o prazo comezará o día hábil seguinte, e pecharase o 12 de setembro de 2008:
1. Celebración en Galicia de xornadas técnicas, seminarios, foros ou premios dirixidos á difusión de técnicas, metodoloxías, ferramentas ou boas prácticas nos núcleos da innovación á mellora competitiva ou á aprendizaxe (Procedemento IG114 - Artigo 1.1.1.a)). Os créditos dispoñibles para concesións nesta convocatoria ascenden a 250.000 , que se aboarán con cargo á aplicación orzamentaria E4/10/02-651800 dos orzamentos do Igape para o 2008.
2. Celebración en Galicia de encontros empresariais entre emprendedores e investidores privados (business angels) (Procedemento IG114 - Artigo 1.1.1.b)). Os créditos dispoñibles para concesións nesta convocatoria ascenden a 50.000 , que se aboarán con cargo á aplicación orzamentaria E4/10/02-651800 dos orzamentos do Igape para o 2008.
3. Celebración en Galicia de congresos ou eventos expositivos de alcance internacional (Procedemento IG114 - Artigo 1.1.1.c)). Os créditos dispoñibles para concesións nesta convocatoria ascenden a 200.000 , que se aboarán con cargo á aplicación orzamentaria E4/10/02-651800 dos orzamentos do Igape para o 2008.
Segundo.-Todos os eventos incluídos nas solicitudes de axuda que se presenten ao abeiro desta convocatoria deberán realizarse entre o 1 de xullo de 2008 e o 31 de decembro de 2008.
Terceiro.-Para todos os créditos especificados nesta convocatoria resérvase un 10% para proxectos localizados nos municipios da Costa da Morte, e outro 10% para proxectos localizados na comarca de Valdeorras, que figuran nos anexos IV e V, respectivamente, das bases reguladoras dos incentivos económicos do Igape. Así mesmo, para os proxectos localizados nas comarcas de Ferrol, Eume e Ortegal, que figuran no anexo III das bases reguladoras dos incentivos económicos do Igape, resérvase outro 10% dos devanditos. No caso de que os proxectos aprobados non esgoten os créditos reservados, o remanente aplicarase aos restantes proxectos.
Cuarto.-Á vista do volume das solicitudes presentadas para cada liña e mediante resolución, o director xeral do Igape poderá redistribuír entre elas os créditos aprobados, os cales tamén poderán ser ampliados e as partidas orzamentarias modificadas mediante resolución publicada para o efecto.
Quinto.- Os requisitos das letras c), e) e l) do artigo 20.2º da Lei 9/2007, do 13 de xuño, de subvencións de Galicia, sinálanse nas bases reguladoras dos incentivos económicos do Igape publicadas mediante Resolución do 12 de marzo de 2008 (DOG nº 55, do 18 de marzo de 2008) e os requisitos das letras f), h), i), j), k), m) e n) do citado artigo, sinálanse nas bases reguladoras dos procedementos de tramitación das liñas de axuda do Igape publicadas tamén mediante a Resolución do 12 de marzo de 2008.
Sexta.-O modelo de solicitude e demais anexos son os xa publicados coas bases reguladoras dos incentivos económicos do Igape (DOG nº 55, do 18 de marzo de 2008).
Santiago de Compostela, 15 de xullo de 2008.
Álvaro Álvarez-Blázquez Fernández
Director xeral do Instituto Galego de Promoción
Económica